
Θεσσαλονίκη, 7 Ιουλίου 2026 

ΔΕΛΤΙΟ ΤΥΠΟΥ
Κοινή υπόσχεση στα παιδιά της Θεσσαλονίκης
[bookmark: _GoBack]Μνημόνιο Συνεργασίας υπέγραψαν ΝΟΗΣΙΣ και Περιφερειακή Εφορεία Προσκόπων Θεσσαλονίκης
Το Κέντρο Διάδοσης Επιστημών και Μουσείο Τεχνολογίας - ΝΟΗΣΙΣ και η Περιφερειακή Εφορεία Προσκόπων Θεσσαλονίκης υπέγραψαν τη Δευτέρα 6 Ιουλίου, στις εγκαταστάσεις του ΝΟΗΣΙΣ στη Θέρμη, Μνημόνιο Συνεργασίας, παρουσία του Υφυπουργού Ανάπτυξης, αρμόδιου για την Έρευνα και την Καινοτομία, κ. Σταύρου Καλαφάτη, και του Προέδρου του Διοικητικού Συμβουλίου του Σώματος Ελλήνων Προσκόπων, κ. Χριστόφορου Μητρομάρα.
Η συνεργασία εντάσσεται στην πρωτοβουλία του νέου Διοικητικού Συμβουλίου του ΝΟΗΣΙΣ για τη διεύρυνση των συνεργασιών του φορέα και βασίζεται στις κοινές αξίες που μοιράζονται οι δύο οργανισμοί, την εκπαίδευση των νέων, την ανάπτυξη δεξιοτήτων, την καλλιέργεια της επιστημονικής γνώσης, την ενίσχυση του STEM και την προώθηση του εθελοντισμού.
Το Μνημόνιο θέτει το πλαίσιο για την ανάπτυξη κοινών εκπαιδευτικών και κοινωνικών δράσεων, με έμφαση στην επιστημονική παιδεία, την τεχνολογική γνώση, την καινοτομία, την περιβαλλοντική ευαισθητοποίηση και την ενεργό συμμετοχή των νέων στην κοινωνία.
Στο πλαίσιο της συνεργασίας προβλέπονται, μεταξύ άλλων, συμμετοχή Προσκόπων σε εκπαιδευτικά προγράμματα του ΝΟΗΣΙΣ, επισκέψεις οργανωμένων προσκοπικών τμημάτων στις εγκαταστάσεις του, εργαστήρια STEM, δράσεις αστρονομίας και διαστημικών επιστημών, περιβαλλοντικά προγράμματα, καθώς και κοινές εκδηλώσεις που θα συνδέουν την επιστήμη με την προσκοπική μέθοδο και την εκπαίδευση στην ύπαιθρο.
Ιδιαίτερη έμφαση δίνεται στην ανταλλαγή τεχνογνωσίας, στην ανάπτυξη νέων εκπαιδευτικών εργαλείων και μεθόδων, καθώς και στη δυνατότητα από κοινού συμμετοχής σε εθνικά και ευρωπαϊκά προγράμματα, με στόχο τη δημιουργία ουσιαστικών ευκαιριών μη τυπικής εκπαίδευσης για παιδιά, εφήβους και νέους.
Ο Υφυπουργός Ανάπτυξης, αρμόδιος για την Έρευνα και την Καινοτομία, κ. Σταύρος Καλαφάτης, σημείωσε ότι: «Η σημερινή τελετή υπογραφής Μνημονίου Συνεργασίας μεταξύ του ΝΟΗΣΙΣ και του Σώματος Ελλήνων Προσκόπων - Περιφερειακή Εφορεία Προσκόπων Θεσσαλονίκης, δεν αποτελεί απλώς μια τυπική διοικητική πράξη. Είναι μια πράξη ουσίας, αποτύπωμα ενός κοινού οράματος που υλοποιεί τη στρατηγική επιλογή μας στο Υπουργείο Ανάπτυξης για συνέργειες που εμβαθύνουν τη σύνδεση της επιστήμης, της τεχνολογίας και της καινοτομίας με την κοινωνία των πολιτών και ισχυρούς κοινωφελείς φορείς που την εκφράζουν, όπως ο Προσκοπισμός. Είναι μια σημαντική επένδυση στο μέλλον που φέρνει την επιστήμη και την τεχνολογία πιο κοντά στη νέα γενιά, στην κοινωνία της γνώσης και στον εθελοντισμό». 
«Η υπογραφή του Μνημονίου Συνεργασίας με την Περιφερειακή Εφορεία Προσκόπων Θεσσαλονίκης ανοίγει έναν νέο, ουσιαστικό δρόμο συνεργασίας ανάμεσα στην επιστημονική γνώση, την τεχνολογική εκπαίδευση και τον εθελοντισμό. Η καταστατική αποστολή του ΝΟΗΣΙΣ είναι ακριβώς αυτή: η καλλιέργεια δημόσιας συνείδησης γύρω από την επιστήμη και την καινοτομία, ως το πιο κρίσιμο θεμέλιο για τη νέα γενιά. Μέσα από αυτή τη σύμπραξη φιλοδοξούμε να σχεδιάσουμε δράσεις που θα εμπνέουν τους νέους, θα ενισχύουν τη συμμετοχή τους και θα συμβάλλουν στη διαμόρφωση ενεργών πολιτών με γνώση, ευαισθησία και όραμα για το μέλλον. Το σημερινό βήμα είναι μόνο η αρχή μιας συνεργασίας πέντε ετών, την οποία θα χτίζουμε μαζί, δράση με δράση, τα επόμενα χρόνια», δήλωσε η Πρόεδρος του Διοικητικού Συμβουλίου του ΝΟΗΣΙΣ, Δρ. Αγοραστή Τόκα.
Ο Πρόεδρος του Διοικητικού Συμβουλίου του Σώματος Ελλήνων Προσκόπων, κ. Χριστόφορος Μητρομάρας, χαρακτήρισε τη συμφωνία ως μια πενταετή στρατηγική συνεργασία εθνικής εμβέλειας, που γεφυρώνει τις προσκοπικές αξίες με τη σύγχρονη επιστήμη. Τόνισε ότι η σύμπραξη του Σώματος Ελλήνων Προσκόπων με έναν διεθνώς αναγνωρισμένο φορέα όπως το ΝΟΗΣΙΣ στοχεύει στην ανταλλαγή τεχνογνωσίας, στην κατάρτιση στελεχών και στη συνδημιουργία καινοτόμων προγραμμάτων STEM για τα μέλη της Προσκοπικής Κίνησης στην Ελλάδα. Ιδιαίτερη έμφαση έδωσε στη διάσταση της κοινωνικής προσφοράς και στην παροχή ίσων εκπαιδευτικών ευκαιριών σε παιδιά από ευάλωτες κοινωνικές ομάδες.
«Η σημερινή υπογραφή του Μνημονίου Συνεργασίας με το ΝΟΗΣΙΣ αποτελεί μια ουσιαστική επένδυση στο μέλλον των παιδιών και των νέων της Θεσσαλονίκης. Ενώνουμε τις δυνάμεις μας με έναν κορυφαίο επιστημονικό φορέα, ώστε η προσκοπική εμπειρία να συναντήσει την επιστήμη, την καινοτομία και τη δημιουργικότητα. Πιστεύουμε ότι μέσα από τέτοιες συνέργειες διαμορφώνονται ενεργοί πολίτες με γνώσεις, αξίες και κοινωνική ευαισθησία. Για εμάς, η μεγαλύτερη επιτυχία αυτής της συνεργασίας θα είναι τα χαμόγελα, οι εμπειρίες και τα όνειρα που θα γεννηθούν στα παιδιά μας. Σήμερα δεν υπογράψαμε απλώς ένα Μνημόνιο Συνεργασίας. Υπογράψαμε μια κοινή υπόσχεση απέναντι στα παιδιά της Θεσσαλονίκης», δήλωσε ο Περιφερειακός Έφορος Προσκόπων Θεσσαλονίκης, κ. Γεώργιος Μπάμπουρας.
«Η συνεργασία του ΝΟΗΣΙΣ με τον Προσκοπισμό Θεσσαλονίκης αποδεικνύει ότι η επένδυση στο μέλλον ξεκινά από τα παιδιά και τους νέους. Ενώνουμε την επιστήμη, την τεχνολογία και την καινοτομία με τις αξίες της προσφοράς, της υπευθυνότητας και της βιωματικής μάθησης. Ως μέλος του Δ.Σ. του ΝΟΗΣΙΣ και ως άνθρωπος που μεγάλωσε στον Προσκοπισμό, αισθάνομαι ιδιαίτερη συγκίνηση για αυτή τη συνεργασία, η οποία πιστεύω ότι θα αφήσει ένα ουσιαστικό αποτύπωμα στην κοινωνία μας.», δήλωσε ο κ.Σπύρος Ιγνατιάδης, μέλος του ΔΣ του ΝΟΗΣΙΣ. 
Παράκληση για δημοσίευση ή μετάδοση.

